Overmannsund

Overmannsund bru, som lokalt også kalles Hvitebrua og av og til også referert til som «Vesterntangbrua», er ei veibru over det tidligere sundstedet Overmannsund. Brua går over Randselva og knytter Vesterntangen til bydel Nordsiden i Hønefoss. Den er én av tre veibruer i byen og har to kjørefelt, samt fortau på begge sider. 

Overmannsund bru er cirka 87 meter lang og ligger oppstrøms tidligere Hønefoss skole ved Randselvas vestbredd. Den knytter fylkesvei 2860 til Hønengata i vest og gir forbindelse til til fylkesvei 2890 (Fløytingen) og fylkesvei 241 (Hadelandsveien) ved Klekken i Haugsbygd. 

 Historie 
Før den første brua kom var det sundsted her, og folk og fe måtte fraktes over elva med ferje for å komme inn til byen. Den første brua over Randselva ble trolig bygd alt på 1700-tallet, men den gikk tapt i en av de mange flommene.

Ny trebru ble reist av «Bru-Iver» Sætrang i 1833, men den var så lav at storflommen i 1860 tok den. Ny bru ble reist i 1861. Den gikk ut fra den tidligere «Brubakken» i Ullerålsgata (i dag tilkomst til nr. 17) og endte omtrent ved Elvegata 10 på Vesterntangen, og det skal fortsatt finnes spor etter brua. Også dette var ei trebru, og den skal på sine eldre dager ha vært så skral at det bare var lov å kjøre i skrittgang med hest og vogn over den. Den gamle trebrua ble utfaset i 1903, da ei ny stålbru med steinkar sto klar litt lenger ned i elva. Stålbrua var imidlertid smal og ble erstattet av ei ny og bredere betongbru oppført i 1953. 

Betongbrua fra 1953 står fortsatt, og den gamle brua ble delt opp og gjenbrukt, blant annet på to steder langs elva Sogna, henholdsvis ved Sætra (Sætra bru) og Bårnås (Bårnås bru).

 Se også 
 Hønefoss bru
 Kvernbergsund bru
 Hønefoss

Referanser
Marianne Borge, Sveinung Krokann Berg og Siv Leden (2018) Kulturhistorisk stedsanalyse (DIVE-analyse) – Hønefoss . s. 51. Norsk institutt for kulturminneforskning 93/20

Norgeskart. Stedsnummer 450651 Overmannsund (Norsk - Hovednavn). Faktaark. Kartverket. Besøkt 2022-08-21

NVDB via Overmannsund FV2860 K S1D1 m100. Vegkart. Statens vegvesen. Besøkt 2022-08-21

Kategori:Veibroer i Ringerike
Kategori:Hønefoss
Kategori:Broer åpnet på 1800-tallet
Kategori:1833 i Norge
Kategori:Broer åpnet i 1903
Kategori:1903 i Norge
Kategori:Byggverk fullført i 1833